Danska kvennalandsliðið í knattspyrnu

Danska kvennalandsliðið í knattspyrnu (danska: Danmarks kvindefodboldlandshold) er fulltrúi Danmerkur á alþjóðlegum vettvangi. Liðið hefur best náð öðru sæti í Evrópukeppninni 2017 og ítrekað komist í úrslitakeppni HM og ÓL.
Saga
Fyrstu óopinberu heimsmeistarakeppnir kvenna í knattspyrnu fóru fram á Ítalíu árið 1970 og í Mexíkó árið eftir. Keppnir þessar hafa aldrei verið viðurkenndar af FIFA og teljast leikirnir á þeim því ekki formlega fullgildir landsleikir. Danir sendu hins vegar sterkt lið til keppni og fóru með sigur af hólmi í bæði skiptin. Skipulögð kvennaknattspyrna hafði komið fram í Danmörku á sjöunda áratugnum þar sem félagið BK Femina frá Gladsaxe var fremst meðal jafningja.

Fyrsti formlegi landsleikurinn var 1:0 sigur á Svíum árið 1974 og fimm árum síðar urðu Danir sigurvegarar á óopinberu Evrópumeistaramóti sem fram fór á Ítalíu. Þessir óopinberu meistaratitlar eru enn í dag þeir einu sem danska liðið hefur unnið á alþjóðavettvangi.

Fyrstu formlegu stórmótin
Fyrsta formlega Evrópumótið fór fram árið 1984 þar sem Danir féllu úr leik í undanúrslitum. Keppnin var framan af haldin annað hvort ár og mistókst Dönum að komast í fjögurra liða úrslitakeppnina í tvö næstu skiptin. En árin 1991 og 1993, fyrst á heimavelli og svo á Ítalíu, vann liðið til bronsverðlauna.

FIFA efndi til fyrstu heimsmeistarakeppni kvenna árið 1991 í Kína. Danska liðið féll úr leik í fjórðungsúrslitum og það sama varð niðurstaðan í Svíþjóð fjórum árum síðar. Þetta telst besti árangur Dana á HM, en í þau þrjú önnur skipti sem liðið hefur komist í úrslitakeppnina, árin 1999, 2007 og 2023 hefur það aldrei komist lengra en í 16-liða úrslit.

Danir kepptu í fyrsta og eina skiptið á ÓL í knattspyrnu í Atlanta 1996 en töpuðu öllum þremur leikjum sínum.

Silfur í Evrópu
Dönum mistókst að komast í úrslitakeppni EM árið 1997 en upp frá því hefur það verið fastur gestur í lokahluta keppninnar. Árin 2001 og 2013 komust Danir í undanúrslitin en töpuðu í fyrra skiptið gegn Svíum en í það seinna gegn Noregi í framlengdri viðureign.

Keppnin árið 2017 fór fram í Hollandi þar sem Danir slógu margfalda Evrópumeistara Þjóðverja úr leik í fjórðungsúrslitum, unnu svo Austurríkismenn 3:0 í vítaspyrnukeppni í undanúrslitum en máttu sætta sig við 4:2 tap gegn heimakonum í úrslitaleiknum. Silfurverðlaunin í Hollandi teljast þó besti árangur Dana í opinberlega viðurkenndum mótum til þessa dag.

Flokkur:Evrópsk knattspyrnulandslið
Flokkur:Kvennalandslið í knattspyrnu
Flokkur:íþróttir í Danmörku